b'\n_START_ARTICLE_\nFil musical\n_START_PARAGRAPH_\nEl fil musical \xc3\xa9s la m\xc3\xbasica que escoltem "de fons" tant en comer\xc3\xa7os, ascensors o incl\xc3\xbas en una pr\xc3\xb2pia casa. Va comen\xc3\xa7ar essent m\xc3\xbasica d\'ambientaci\xc3\xb3 creada per l\'empresa "Muzak" amb la intenci\xc3\xb3 de millorar la percepci\xc3\xb3 d\'un establiment. El seu prop\xc3\xb2sit era, en un principi, fer m\xc3\xa9s t\xc3\xa8nues els silencis per\xc3\xb2 sense molestar, de manera suau i agradable. Avui en dia, per\xc3\xb2, les necessitats dels usuaris han canviat i el que abans es coneixia com a fil musical no correspon amb el qu\xc3\xa8 en l\'actualitat representa. El fil musical \xc3\xa9s present gaireb\xc3\xa9 a tot arreu i s\'ha convertit en un element molt important per a les empreses.\n_START_SECTION_\nHist\xc3\xb2ria\n_START_PARAGRAPH_\nEls inicis del fil musical es remunten als anys 20, \xc3\xa8poca en qu\xc3\xa8 les construccions dels grans gratacels a Am\xc3\xa8rica del Nord i per tant, l\'\xc3\xbas d\'ascensors va cr\xc3\xa9ixer. Els ascensors en aquella \xc3\xa8poca no eren tan comuns i el seu \xc3\xbas suposava certa por i claustrof\xc3\xb2bia pels usuaris. Per a millorar la situaci\xc3\xb3, perqu\xc3\xa8 no era viable pujar tots els pisos a peu, es va optar per posar m\xc3\xbasica a l\'ascensor i aix\xc3\xad calmar els nervis dels passatgers._NEWLINE_Aix\xc3\xb2 va provocar la comercialitzaci\xc3\xb3 dels primers fils musicals que li van atribuir el nom de "m\xc3\xbasica d\'ascensor" que tant sovint sentim. El fil de m\xc3\xbasica, per tant, havia d\'estar basat en la lleugeresa, amb volum moderat que incit\xc3\xa9s a la relaxaci\xc3\xb3. A poc a poc, la societat va comen\xc3\xa7ar a vincular el fil musical amb el luxe, perqu\xc3\xa8 era m\xc3\xbasica pr\xc3\xb2pia d\'ascensors als quals podia accedir principalment el sector de la societat m\xc3\xa9s elevat econ\xc3\xb2micament. _NEWLINE_Als anys 40 el fil musical va expandir els seus horitzons cap a les f\xc3\xa0briques i empreses per a potenciar a trav\xc3\xa9s d\'aquest est\xc3\xadmul sensorial la  productivitat dels treballadors i generar una atmosfera alegre que millor\xc3\xa9s l\'estat d\'\xc3\xa0nim d\'aquests. Els fils musicals de les empreses es caracteritzaven per no formar part de la m\xc3\xbasica comercial, evitant aix\xc3\xad distraccions degudes a les parts cantades.\n_START_SECTION_\nNivell estatal\n_START_PARAGRAPH_\nA Espanya la pionera en instal\xc2\xb7lar fils musicals va ser Telef\xc3\xb2nica, qui al principi es dedicava a instal\xc2\xb7lacions particulars. Als inicis d\'aquest fenomen, es connectava la l\xc3\xadnia telef\xc3\xb2nica al fil musical, que permetia escoltar la m\xc3\xbasica gr\xc3\xa0cies a uns aparells de fusta que inclo\xc3\xafen un fullet\xc3\xb3 amb la programaci\xc3\xb3 musical mensual. _NEWLINE_Al principi nom\xc3\xa9s es podia connectar amb sis canals: m\xc3\xbasica ambiental, moderna, cl\xc3\xa0ssica, rom\xc3\xa0ntica, RNE i curs d\'idiomes.  _NEWLINE_Actualment Telef\xc3\xb2nica es dedica, amb un equip format per music\xc3\xb2legs, a crear canals personalitzats que s\'adaptin a les necessitats dels clients, ja siguin particulars o grans empreses.\n_START_SECTION_\nFil musical dom\xc3\xa8stic\n_START_PARAGRAPH_\nEl fil dom\xc3\xa8stic es va estendre primer als comer\xc3\xa7os i seguidament als habitatges propis. La instal\xc2\xb7laci\xc3\xb3 d\'un fil musical a casa permet disposar de m\xc3\xbasica sense requerir un aparell reproductor a totes les habitacions._NEWLINE_Per a disposar d\'un fil musical propi cal instal\xc2\xb7lar una xarxa d\'altaveus per tota la casa connectats a un aparell de control central. Aix\xc3\xb2 permet escoltar a totes les sales la mateixa m\xc3\xbasica de manera amplificada. Els altaveus solen ser molt discrets, mimetitzant-se amb la paret. El fil musical dom\xc3\xa8stic permet escoltar la r\xc3\xa0dio, connectar un USB, CD\'s,...'